**ОТЧЕТ за осъществената контролна дейност от РИОСВ**

**през м. юни 2016 г.**

***Кратка обобщена информация за осъществената контролна дейност за месец юни 2016 г. и резултати от извършената контролна дейност***

През месец юни 2016 г. от експертите на 16-те регионални инспекции по околната среда и водите (РИОСВ) са извършени 2 249 бр. проверки на 1 932 бр. обекта. В рамките на осъществения контрол, от РИОСВ са дадени 730 бр. предписания за отстраняване на констатирани нарушения и предприемане на мерки. За периода са предприети действия по 258 бр. регистрирани сигнали/ жалби.

За констатирани административни нарушения на Закона за опазване на околната среда (ЗООС) и специалните закони в областта на опазването на околната среда са съставени 138 бр. актове (АУАН), от които 19 бр. са за констатирано неизпълнение на дадени предписания. Издадени са 73 бр. наказателни постановления (НП), с които са наложени глоби и имуществени санкции на обща стойност 154 750 лв.

Наложени са и 20 бр. санкции, за констатирани наднормени замърсявания на компонентите на околната среда, по реда на чл. 69 от ЗООС, в общ размер от 382 262 лв..

Постъпилите суми по наложени глоби и санкции през месец юни са 856 910 лв.

За периода са приложени и 10 бр. принудителни административни мерки (ПАМ) –спиране/ограничаване на дейности/инсталации.

Експертите от РИОСВ са взели участие в 29 държавни приемателни комисии за приемане на строежи.

***Акценти от извършената месечна контролна и административно наказателна дейност***

Основните акценти в контролната дейност на РИОСВ през юни месец са:

* Проверки по спазване на режимите в защитените територии и защитените зони;
* Оценка на резултатите от проведени собствени непрекъснати измервания (СНИ)/собствени периодични измервания (СПИ) на емисиите на вредни вещества, изпускани в атмосферния въздух,
* Контрол на промишлените източници на шум в околната среда;
* Контролен мониторинг на отпадъчни води и контрол по условията на издадени разрешителни за ползване на воден обект за заустване на отпадъчни води;
* Контрол по спазване изискванията на ЗУО;
* Сезонни проверки на билкозаготвителните пунктове.

***Кратък анализ на постигнатите резултати в областта на опазване на околната среда, от осъществената контролна дейност***

Акцент в контролната дейност за периода са проверките по спазване на режимите в защитените територии и защитените зони. Във връзка с предоставена информация от Държавен фонд „Земеделие“ за констатирани разоравания на площи, заявени от кандидатите за подпомагане по мярка 12 „Плащания по Натура 2000 и рамковата Директива за водите“, от РИОСВ са извършени проверки „на място“ и „по документи“. За констатирани нарушения на забраните и ограниченията, съгласно заповедите за обявяване на защитените зони от Националната мрежа Натура 2000 - създаване на житна култура, разораване на площи /пасища, ливади, ниви/, косене на ливади и др.- от РИОСВ Благоевград, Смолян, Стара Загора, София, Пазарджик и Хасково са предприети действия по образуване на административно наказателни производства – съставени са актове за установяване на административни нарушения. От РИОСВ Благоевград е констатирано, че са основателни регистрираните два сигнала за косене на ливади, попадащи в Защитена зона BG0002099 „Кочериново“ за опазване на дивите птици. За установяване на самоличността на нарушителите, от РИОСВ Благоевград е изискано съдействие от РУП Рила. От РИОСВ Плевен е установено, че се обработват части от общински имоти (община Никопол), попадащи в защитени зони „Персина” и „Никополско плато” (с начин на трайно ползване „пасище“), които са присъединени към съседни обработваеми блокове на земеделски стопани.

На физически лица, кандидати за подпомагане за имоти, попадащи в землищата на с. Витановци, с. Расник, с. Мещица, с. Ярджиловци, община Перник, на с. Бегуновци, с. Велковци и с. Кошарево, община Брезник и на с. Мърводол, община Невестино, от РИОСВ – Перник са наложени 9 бр. принудителни административни мерки за преустановяване ползването на посочените имоти като обработваеми земи, като е даден срок до 01.10.2016 г. да бъде възстановен начина им на трайно ползване “ливади“ и „пасища“. Приложената мярка е с цел преустановяване на извършеното административно нарушение по Закона за биологичното разнообразие.

През месец юни приключиха плановите проверки на РИОСВ Бургас в пясъчните дюни, попадащи в границите на защитени територии. За констатирано неизпълнение на дадено предписание за премахване на каравани от пясъчните дюни в ПЗ „Пясъчни дюни в м. Каваците“ е съставен акт на "ЕТ "Албина - Албина Отмар". При проверка на ПЗ „Пясъчни дюни в района на ММЦ“, в обхвата на морски плаж „Младост-ММЦ“ е установено наличие на строителни материали, складирани върху пясъчните дюни. В резултат на осъществения контрол от РИОСВ Бургас, в кратък срок строителните материали са премахнати. При проверка по сигнал за увреждане на находище на защитен вид растение – синя тойна, намиращо се на морски плаж „Поморие – Централен“ е установено, че находището не е увредено. Даденото предписание за обозначаване на находището с информационни табели е изпълнено.

За поставяне на дървена постройка на плажна ивица попадаща в ЗМ „Блатно кокиче“ без извършено съгласуване на дейността с РИОСВ, от РИОСВ Варна е съставен акт на „Евро България 2016“ ЕООД, гр. София. Акт е съставен и на физическо лице от гр. Добрич за поставяне на ограда в ЗМ „Блатно кокиче“ без извършено съгласуване на дейността с РИОСВ Варна.

Един от акцентите в контролната дейност по компонент въздух през месец юни е контрола по спазване на нормите за допустими емисии от оператори с неподвижни източници на емисии. След извършена оценка на резултатите от проведени собствени непрекъснати измервания на емисиите на вредни вещества, изпускани в атмосферния въздух (въз основа на годишните доклади от СНИ за 2015 г.), от РИОСВ Бургас са наложени 6 еднократни санкции на „Лукойл Нефтохим Бургас“ АД на обща стойност 369 748 лв. Най- голямата по размер санкция на дружеството, в размер на 261 886 лв., е наложена за неспазване на нормите за допустими емисии, по показатели серен диоксид, азотни оксиди и прах от дейността в производство „Каталитичен крекинг“.

След проведено, през месец май, контролно измерване на емисиите на вредни вещества, изпускани в атмосферния въздух от дейността на Комплекс за преработка на тежки остатъци, от РИОСВ Бургас е наложена текуща месечна санкция на „Лукойл Нефтохим Бургас“, в размер на 1438 лв., за неспазване на нормите за допустими емисии, по показател азотни оксиди. За констатирано наднормено замърсяване на атмосферния въздух от дейността на предприятие за производство на растителни масла в с.Ясен, от РИОСВ Плевен е наложена на „Марица Олио“ АД месечна санкция, в размер на 450 лв./месец.

За неспазване на нормата за общи емисии на летливи органични съединения, по резултатите от представените Планове за управление на разтворителите за 2015 г., от РИОСВ Благоевград са съставени два акта на собственици на инсталации за химическо чистене („Дим.Артекстил” ООД, гр. Петрич и ЕТ„Живко Коемджиев- Живел” ООД, гр. Петрич). За извършване на дейност без извършена регистрация, съгласно Закона за чистотата на атмосферния въздух (ЗЧАВ), от РИОСВ София е наложена „имуществена санкция” на „МБ Груп Инженеринг” в размер на 1 000 лв.;

За неизвършени собствени периодични измервания (СПИ) на емисиите на вредни вещества, изпускани в атмосферния въздух, от РИОСВ Хасково са санкционирани дружества, чиято дейност е производство на зеленчуци. С по 100 лв. са санкционирани „Агро Омега“ ЕООД, гр. Любимец; „Зайчев и син“ ООД, гр. Любимец и на „Зайчев и син ООД“, гр. Харманли. За същото нарушение, от РИОСВ Хасково са съставени актове на „Б.В.К. Винифера“ ООД, гр. София (оранжерия за производство на зеленчуци в гр. Момчилград) и на ,,Ултрамекс“ ЕООД, гр. София (маслодобивна фабрика в гр. Харманли), а от РИОСВ Пловдив – на „Гард инвест“ ООД, гр. Раковски.

И през месец юни продължи контрола за изпълнението на изискванията към операторите, използващи оборудване (хладилни и климатични инсталации), съдържащо флуорсъдържащи парникови газове и озоноразрушаващи вещества. За непредставяне на годишен отчет за инсталации с флуорирани парникови газове и озоноразрушаващи вещества, от РИОСВ Пловдив и РИОСВ Варна са съставени 12 бр. АУАН (на „Уйлям Хюз България“ ООД, „Лайпциг 91“ АД, „Еком“ ООД; „РУМ ТРАКИЯ“ АД; „Хеброс бус“ ООД; „Розекс“ ЕООД; „Краси 97“ ЕООД; „О.К. – 99“ ООД, гр. Варна; „Хепи Тур 2“ ООД, гр. Варна; „Фърст клима“ ЕООД; гр. Добрич; „Виста ойл“ ЕООД; гр. Добрич и „Фреш Фрут“ ЕООД, с. Строево).

С по 2 000 лв. са санкционирани от РИОСВ София „Доби 1” ЕООД и „Манифико 13” ЕООД за неизграждане на вентилационна инсталация, съгласно изискванията на ЗЧАВ.

През месец юни, със заповед на директора на РИОСВ Бургас е спрян достъпа до резервоарите (пломбиране) в петролна база на "Нафтекс петрол" ЕООД, гр. Ловеч в гр. Бургас. Мярката е приложена поради преустановяване експлоатация на базата и отмяна на разрешително за експлоатация на предприятие с висок рисков потенциал, съгласно ЗООС.

Eдин от приоритетите в контролната дейност през месец юни е контрол на промишлените източници на шум. От РИОСВ Велико Търново е съставен акт на „Нове инженеринг“ ЕООД, гр. Свищов за нарушение на граничните стойности на вечерно и нощно еквивалентно ниво на шума. От РИОСВ са дадени предписания на дружеството за предприемане на обезшумителни мероприятия и извършване на собствени периодични измервания на нивата на шум. За неизпълнение на дадено, от РИОСВ Благоевград, предписание, е наложена имуществена санкция в размер на 1 000 лв. на „ПЕЛЕГУУД“ ЕООД, с. Крупник, а от РИОСВ София са съставени актове на „Екострой комплект“ ЕООД и фирма „Ем Пи ЕМ“ ООД,. Дружествата не са представили доклад за резултати от собствени периодични измервания на нивата на шум, излъчван в околната среда от дейността им.

Акцент в контролната дейност по компонент „води“ през отчетния период са направените проверки на селищни пречиствателни станции за отпадъчни води (ПСОВ). От РИОСВ Бургас, превантивно, са уведомени кметовете на всички морски общини, за предприемане на действия във връзка с поставяемите временни обекти по морските плажове и генерирането на отпадни води от същите. От РИОСВ е изискано заустването на отпадните води да се извършва по възможност в канализационните системи на населените места или в подходящи изгребни ями. От РИОСВ София е глобен с 2 000 лв. кмета на община Пирдоп за неизпълнение на дадено предписание за монтиране на помпа и въвеждане в експлоатация ПСОВ, с. Душанци. От РИОСВ Монтана е съставен акт на община Монтана, като собственик на канализационната система и ПСОВ на гр. Монтана, за констатирано заустване на непречистени отпадъчни води, чрез главен колектор в река Огоста.

За заустване на отпадъчни води без изискващото се разрешително, съгласно Закона за водите, от РИОСВ Бургас е съставен акт на община Царево (канализационната система на гр. Ахтопол) и е санкционирана с 2 000 лв. община Карнобат (канализационна система на гр. Карнобат). От РИОСВ Стара Загора, е съставен акт на ‘’Роберт България’’ ЕООД, с. Долно Сахране, общ. Павел баня и е санкционирано с 2 000 лв. ''Рафтис - милк'’ ЕООД, гр. Сливен. От РИОСВ Пловдив са съставени актове на „Чичо Чарли“ ЕООД, с. Бенковски, община Марица (предприятие за производство на млечни продукти) и „Полидей-2“ ООД, гр. Карлово (млекопреработвателно предприятие в с. Домлян).

Във връзка с получен сигнал за замърсяване на водите на р. Беленска, от РИОСВ Русе е извършена проверка на обект: Цех за производство на спиртни напитки в гр. Бяла, с оператор „Винпром Бяла 2002“ ЕООД, гр. В. Търново. Установени са нарушения на Закона за водите, за които, на дружеството, са съставени два акта и е наложена принудителна административна мярка за преустановяване заустването на отпадъчни води в р Беленска.

За констатирано неспазване на определените с разрешителните за заустване индивидуални емисионни ограничения, от РИОСВ Монтана е наложена месечна санкция на „Монбат“ АД, гр. София в размер на 2 122,30 лв. 3 467 лв. е общият размер на наложените текущи санкции от РИОСВ Бургас на: община Царево (493 лв./мес за канализационна система на с. Лозенец), „В и К“ ЕАД гр. Бургас (832 лв./мес за канализационна система на гр. Китен – Приморско); община Несебър (943 лв./мес за канализационна система „Равда – Сл. бряг – Несебър“); община Руен (1 199 лв./мес за канализационна система с. Люляково). За заустване на производствени отпадъчни води със съдържание, превишаващо ИЕО в разрешителните за заустване, са наложени, от РИОСВ Пазарджик, две имуществени санкции – от 2 000 лв., на «Агрофарм» ООД (винарска изба в с. Лесичово) и от 3 000 лв., на „Оптикс“ АД (предприятие за производство на оптични детайли в гр. Панагюрище, площадка с. Попинци). За същото нарушение, от РИОСВ Плевен е сакционирано с 1 500 лв. „Пелтина“ ЕООД и с 1 000 лв. „Плевен мес“ ООД. Актове по Закона за водите са съставени на „Биовет”АД, гр. Пещера (РИОСВ Пазарджик); „Свиком“АД, гр. Пазарджик (РИОСВ Пазарджик), „В и К“ ООД, гр. Монтана (РИОСВ Монтана), „Месфууд“ ООД, гр. Пловдив (РИОСВ Пловдив) и „СКФ Берингс България“ ЕООД, гр. София (РИОСВ Пловдив).

За неефективно работещи локални пречиствателни съоръжения за отпадъчни води (ЛПСОВ) (констатирано неизпълнение на задълженията, съгласно Закона за водите за поддържане в техническа и експлоатационна изправност на ЛПСОВ и осигуряване непрекъснато нормалната им експлоатация) от РИОСВ Хасково е санкциониран с 500 лв. ЕТ “Станка Бахчеванова“ (обект ракиен казан в гр. Хасково), а от РИОСВ Смолян е съставен акт на „Драма” ЕООД, гр. Смолян (обект ТМСИ „Настан”-Девин).

За неизвършен собствен мониторинг на концентрацията на емитираните замърсители (показатели) в заустваните отпадъчни води, от РИОСВ Велико Търново и Плевен са съставени актове на „Центромес“ ООД, гр. Велико Търново и „Олина“ 2000 ООД.

На кметовете на общини Антон, Ихтиман и Пирдоп са наложени глоби от РИОСВ София в общ размер от 8 000 лв. за неизпълнение на дадени предписания за почистване на образуваните незаконни сметища и замърсявания с отпадъци. От РИОСВ Благоевград и Бургас са глобени, с по 3 000 лв., кметовете на общините Гоце Делчев, Якоруда, Белица, Айтос. От РИОСВ Враца, Смолян и Хасково са глобени с по 2 000 лв. кметовете на с. Краводер, община Криводол; с. Плетена, община Сатовча; с. Слащен, община Сатовча, с. Забърдо, община Чепеларе и кметския наместник на с. Поляна, община Рудозем; община Момчилград. За същото нарушение, от РИОСВ Русе, Благоевград, Перник, Враца, Шумен и Хасково са съставени актове на кметовете на община Завет, Цар Калоян и община Хаджидимово; община Кюстендил с. Моравица, община Мездра; община Никола Козлево, община Омуртаг с. Чорбаджийско, община Кирково.

През месец юни е съставен акт, от РИОСВ Велико Търново, на Областно пътно управление – Велико Търново- за неизпълнено предписание на РИОСВ за цялостно и ефективно почистване на пътя от републиканска пътна мрежа, земното платно, пътните съоръжения, обслужващите зони, крайпътните обслужващи комплекси и опорните пунктове за поддържане, от разпилени битови отпадъци. За констатирани замърсявания на прилежащи площи към общински път, от РИОСВ Русе и Бургас са съставени актове на кметовете на община Цар Калоян и Карнобат.

За неизпълнение на дадено от РИОСВ Перник предписание, е наложена имуществена санкция на „Стефани Трейдинг 2012“ ЕООД, в размер на 5 000 лв. С 2 000 лв. е санкционирано „Цирконий“ ЕООД, гр. Перник за водене на неправилна отчетност, в нарушение на изискванията на ЗУО.

Във връзка с въвеждане в действие на Регионална система за управление на отпадъците в регион Левски (Никопол) са издадени 3 заповеди за намаляване отчисленията за депа (за общините Никопол, Белене, Левски). Издадени са 3 заповеди за прекратяване експлоатацията на общински депа за битови отпадъци в гр. Никопол, гр. Левски и гр. Белене, считано от 01.7.2016 г. При извършените от РИОСВ Бургас проверки по изпълнение на Заповед на директора на РИОСВ Бургас за преустановяване експлоатацията на депа за отпадъци: Карнобат, Братово, Камено, Малко Търново, с. Звездец и с. Граматиково е констатирано, че на проверените депа не се извършва депониране на отпадъци. Генерираните отпадъци от териториите на общини Карнобат, Бургас, Камено и Малко Търново се третират на изградените регионални съоръжения.

За неводене на отчетност, съгласно изискванията на ЗУО, от РИОСВ Хасково е съставен акт на „Ивонс метал” ЕООД, а за попълнени неверни сведения в декларацията за предаване на ОЧЦМ на физическо лице от с. Михайлово, община Хайредин е наложена глоба в размер на 1400 лв. РИОСВ Пазарджик е глобил с 300 лв. физическо лице за това, че не е предало отпадъците на лице, притежаващо разрешение, съгласно ЗУО.

Извършени са планираните проверки на операторите с издадени комплексни разрешителни (КР). За констатирани неизпълнения на условия в издадени комплексни разрешителни, през месец юни са наложени имуществени санкции за 50 000 лв. От РИОСВ Благоевград, Пазарджик, Перник, София и Стара Загора са санкционирани с по 10 000 лв. община Гоце Делчев, „Панагюрска медна компания“ ООД; „Стомана Индъстри“ АД, гр. Перник; Столична община (за обект “Депо за неопасни отпадъци Суходол II-ри етап“) и „Брикел“ АД, гр. Гълъбово. От РИОСВ Пазарджик, София, Русе и Хасково са съставени актове на ”Свиком”АД, гр. Пазарджик, ТЕЦ „София“ към „Топлофикация София“ ЕАД, „Биовет“ АД - клон Разград и „Неохим“АД, гр. Димитровград.

През отчетния период продължиха проверките на билкозаготвителни пунктове за спазване на изискванията на Закона за лечебните растения. 2 600 лв. е размерът на наложените глоби и санкции от РИОСВ Шумен на 14 бр. билкозаготвители за неспазване изискванията на Закона за лечебните растения. При извършена проверка от РИОСВ Враца е установено, че физическо лице е организирало билкозаготвителен пункт и извършва изкупуване на билки без да уведоми инспекцията преди започване на дейността. За констатираното нарушение е съставен акт за установяване на административно нарушение. И от РИОСВ Монтана е съставен акт на физическо лице- отговорник на билкозаготвителен пункт в с. Арчар, за установено изкупуване на билки без издадено позволително в нарушение разпоредбите на Закона за лечебните растения.

През месец юни 2016 г., от РИОСВ Монтана е наложена глоба в размер на 2000 лв. на физическо лице от гр. Монтана. Лицето е глобено за внос на 10 броя кожени портмонета и 7 броя кожени каишки за часовници, изработени от кожа на защитени видове животни по конвенцията CITES. Нарушението е регистрирано на ГКПП – Летище София.

Три физически лица са глобени, от РИОСВ София, за предлагане за продажба на препарирани екземпляри от защитен вид. Наложените глоби са за 350 лв. Предметите на нарушението са отнети в полза на държавата.

Характерни за периода са проверките по регистрирани сигнали за бедстващи или наранени птици, най - често от вида бял щъркел, които изискват своевременна реакция. Месец юни е период, в който малките на белия щъркел са вече излюпени и се разлитат, поради което е голям и броят на сигналите за бедстващи, паднали от гнездата или наранени млади птици. От всички РИОСВ са предприети своевременно действия по постъпили сигнали за бедстващи птици.

Със съдействието на органите на МВР в Първомай и на Окръжна прокуратура – Пловдив, от РИОСВ Пловдив е преустановено незаконното притежаване и отглеждане на защитени пойни птици – славей и поен дрозд. При извършена проверка от РИОСВ Пловдив, по постъпил сигнал чрез „зелен телефон“, е установено, че лице от гр. Първомай притежава и отглежда в дома си екземпляри от защитени пойни птици. При акцията са конфискувани 2 диви пойни птици от видовете славей и поен дрозд. Лицето е задържано от органите на реда и спрямо него е образувано бързо производство, внесено за разглеждане в Окръжния съд.

Извършени са седем проверки от РИОСВ Смолян по сигнали за нападение на мечка в с. Гьоврен, община Девин (2 бр.), с. Змеица, община Доспат (1бр.), с. Момчиловци, община Смолян (1 бр.), гр. Смолян (1 бр. за наличие на мечка в района) и с. Люлка, община Смолян (2 бр. за нападение на мечка върху човек). В пет от случаите, щетите са нанесени от кафява мечка.

***Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

В резултат на предприетите от РИОСВ действия спрямо кметовете на общини, са извършени подобрения при съхранението на стари препарати за растителна защита, с което е предотвратена опасността от локално замърсяване на почвите, водите и въздуха около складовете. Преустановено е разпространението на неприятни миризми от склада за съхранение на стари препарати в с. Петрово, общ. Сандански. Обезопасени са складовете за съхранение на стари препарати за растителна защита в с. Раздол община Струмяни, с. Петрово и оранжерии МЕЛО община Сандански. В процес на обезопасяване са складовете в с. Плоски и с. Катунци. Възстановена е покривната конструкция, и е извършен ремонт на складовете в с. Бегуновци, община Брезник и с. Драговищица, община Кюстендил. Ремонтирани и приведени в съответствие са ББ кубовете в с. Мещена, с. Богданов дол, с. Селищен дол, община Перник; с. Кошарево, община Брезник с. Стефаново, община Радомир с. Елов дол, община Земен и с. Пиперево, община Дупница.

Вследствие на засиления контрол и изпълнение на дадените от РИОСВ Плевен предписания, негодните за употреба ПРЗ от склада в с. Телиш са предадени за обезвреждане и складът е саниран.

В резултат на изпълнени предписания от РИОСВ Хасково, са почистени райони, замърсени с отпадъци в с. Бряст и с. Странско, община Димитровград, с. Троян, община Симеоновград, Динковско дере в с. Бодрово и 2 сметища в кв. ,,Република“, гр. Хасково. В изпълнение на дадени предписания от РИОСВ Велико Търново, кметовете на Килифарево и Дебелец са организирали почистването на 8 нерегламентирани сметища.

Прекратено е запрашаването на с. Ерма река, община Златоград, от движението на товарни автомобили, извозващи руда до флотационната фабрика. В резултат на предприети действия от страна на РИОСВ, улиците се измиват по график, утвърден от кмета на селото.

От РИОСВ Русе е предотвратено замърсяването на р. Беленска от дейността на обект: „Винпром Бяла 2002“ – гр. В. Търново.

След изпълнение на дадени от РИОСВ Варна предписания на „В и К Златни пясъци“ ООД, гр. Варна, е преустановено заустването на непречистени отпадъчни води в Черно море в района на ПСОВ Златни пясъци. Изградено е ново трасе на канализационния колектор обхващащ ПСОВ Златни пясъци. Старото трасе на канализационния колектор, чрез който водите се отвеждаха към аварийния колектор е прекъснато. Елиминирано е заустването на непречистени отпадъчни води в аварийния колектор.

От началото на месец юни, отпадъчните води на 8 населени места от община Сатовча, след пречистване, заустват във водни обекти. По дадени предписания от инспекцията и наложен контрол, е назначен технически персонал за поддържане работата на пречиствателните съоръжения и същите са пуснати в редовна експлоатация.

В резултат на системния контрол и предприети действия от РИОСВ е прекратено постъпването на отпадъчни води от канализационната система на с. Първомайци в река Янтра. От община Горна Оряховица е осигурено припомпването на отпадъчните води и пречистването им в РПСОВ - Горна Оряховица.

Вследствие на предприетите от РИОСВ мерки е преустановено нерегламентираното заустване на отпадъчни води в яз. Копринка от дестилерия „Робертет-България“ЕООД с. Долно Сахране.

В резултат на извършени проверки, координация и дадени своевременни указания от експерти на РИОСВ, значителен брой птици от вида бял щъркел, черношипа ветрушка, горска ушата сова, Блатар са изпратени за лечение и отглеждане в Спасителен център за диви животни „ЗЕЛЕНИ БАЛКАНИ – СТАРА ЗАГОРА”. От РИОСВ Смолян е спасен таралеж – защитен вид. Таралежа е изваден безпомощен от английски двор на жилищна сграда и е пуснат в природата.

Със съдействието на органите на МВР в Първомай и на Окръжна прокуратура – Пловдив, от РИОСВ Пловдив е преустановено незаконното притежаване и отглеждане на защитени пойни птици – славей и поен дрозд.

В резултат на осъществения контрол и предприетите съвместни действия на РИОСВ и ОД на МВР-Враца е преустановена нерегламентирана дейност по разкомплектоване на ИУМПС в частни имоти в с. Бутан и с. Гложене, община Козлодуй и с. Люти брод, община Мездра.

На пчелари от гр. Велинград и с. Нова махала са предоставени, от РИОСВ Пазарджик три електропастира за охрана на пчелните им семейства от набези на защитения вид кафява мечка. За успокоение на населението от с. Грохотно, община Девин, поради създалата се паника от навлизане на мечки в рамките на населеното място, от РИОСВ Смолян са раздадени спрейове, поставени са фотокапани за регистриране движението на мечките в района на с. Люлка, общ. Смолян и с. Грохотно, община Девин и са дадени указания за предотвратяване на евентуални злополуки.

През месец юни от всички РИОСВ бяха отбелязани, с различни инициативи, насочени към подрастващите, датите от екологичния календар: 5 юни - Световен ден на околната среда и 24 юни – Еньовден (празника на билките). РИОСВ Монтана, Враца, Плевен, Велико Търново и Русе се включиха в отбелязването на 29 юни - Деня на река Дунав.

В резултат на успешното изпълнение на дейностите по проект, финансиран чрез ОПОС “Опазване и възстановяване на биологичното разнообразие, осъществяване на ремонтни дейности и оборудване в резерватите и обектите, стопанисвани от РИОСВ – София“ е изградена система за противопожарно известяване, оперативен контрол и наблюдение в реално време на Резерват „Торфено бранище“, Биосферен резерват „Бистришко бранище“, Поддържан резерват „Училищна гора“ и Поддържан резерват „Богдан“. След проведени срещи, инициирани от РИОСВ София, между инспекцията и Столична община е сключено споразумение, с което се урежда сътрудничество при констатиране на възникнали пожари на територията на резерватите.

През месеца изготвеният от РИОСВ Пловдив идеен проект „Съвместяване на резерват „Червената стена“ със съвременните изисквания за биосферните резервати, регламентирани със Севилската стратегия и създаване на модел за устойчиво развитие на територия от Световната мрежа на биосферните резервати към ЮНЕСКО“ е оценен от Националната комисия на ЮНЕСКО за Република България на първо място и предстои финансирането и реализацията.